b'\n_START_ARTICLE_\nRepin (juna)\n_START_SECTION_\nHistoriaa\n_START_PARAGRAPH_\nEnsimm\xc3\xa4inen suora junayhteys Suomen ja Neuvostoliiton v\xc3\xa4lill\xc3\xa4 oli vuoden 1953 alussa liikenn\xc3\xb6intins\xc3\xa4 aloittanut Helsinki\xe2\x80\x93Leningrad-linja, jota ajettiin aluksi joka toinen p\xc3\xa4iv\xc3\xa4. Seuraavana vuonna avautui yhteys Moskovan ja Helsingin v\xc3\xa4lill\xc3\xa4 niin, ett\xc3\xa4 Moskovan ja Leningradin v\xc3\xa4lisen junan yksi vaunu liitettiin Leningradissa Helsinkiin l\xc3\xa4htev\xc3\xa4\xc3\xa4n junaan. Vuonna 1975 otettiin k\xc3\xa4ytt\xc3\xb6\xc3\xb6n nykyinen suora yhteys Moskovaan, jolloin junalinjat eriytyiv\xc3\xa4t toisistaan. Vuonna 1982 Helsingin ja Leningradin v\xc3\xa4li\xc3\xa4 kulkeva juna nimettiin taidemaalari Ilja Repinin mukaan Repiniksi ja Moskovaan kulkeva juna kirjailija Leo Tolstoin mukaan Tolstoiksi. VR:n kalustolla vuodesta 1992 kulkenut junavuoro Pietariin oli nimelt\xc3\xa4\xc3\xa4n Sibelius. Repin ja Sibelius korvautuivat VR:n ja Ven\xc3\xa4j\xc3\xa4n rautateiden yhteisell\xc3\xa4 Allegro-junalla joulukuussa 2010.'